5.1.1 Tallinna Botaanikaaia senine maakasutus   Tallinna Botaanikaaia kasutuses oli enne maareformi algust 153,4 ha maad nelja lahustükina aadressidega Kloostrimetsa tee 44, 46, 48, 50, 54 ja Kiviaia tee 2 (pindalaga 115,4 ha) ning Narva mnt 149 (3 lahustükki, kokku pindalaga 38 ha). Tallinna Botaanikaaed  koos hoonetega anti munitsipaalomandisse 8. mail 1995 aastal koostatud riigi vara munitsipaalomandusse üleandmise aktiga nr 20/679. Tallinna Botaanikaaia Kloostrimetsa tee 52 ja Narva mnt 149 detailplaneeringu lähteülesanne kinnitati Tallinna Linnavolikogu linnamajanduskomisjoni poolt 4. märtsil 1999. Detailplaneeringu eesmärgiks oli maakasutus- ja hoonestustingimuste määramine Tallinna Botaanikaaia territooriumil ja Tallinna Botaanikaaiale teenindamiseks vajaliku maa määramine maa munitsipaalomandisse  taotlemiseks. Pirita Linnaosa Halduskogu jättis 07. veebruari 2000 otsusega nr 25 Tallinna Botaanikaaia detailplaneeringu kooskõlastamata ja sellest ajast on detailplaneeringu koostamine peatunud. Tallinna Botaanikaaed on Vabariigi Valitsuse 07. aprilli 1998 korraldusega nr 302-k arvatud istanduste loetellu. Korralduses on märgitud, et istanduse väärtus on dendroloogiline, õppeotstarbeline, selektsiooniline. Korralduses ei ole märgitud istanduse piire ega pindala. Tallinna Botaanikaaia maa-ala ei ole olnud  tänaseni võimalik hoonete ja istanduse teenindamiseks vajaliku maana munitsipaalomandisse taotleda, kuna hoonete ja istanduse alune maa moodustas alla poole tegelikkuses Tallinna Botaanikaaia kasutuses olevast maa-alast. Tallinna Botaanikaaia kasutuses oleva maa-ala kasutusotstarbeks on Tallinna Linnavolikogu 11. jaanuari 2001 määrusega nr 3 kehtestatud Tallinna üldplaneeringuga ettenähtud sotsiaalmaa - ühiskondlike ja puhkeehitiste maa. Tallinna Botaanikaaia senine maakasutus on vähenenud seoses maa  ostueesõigusega erastamisega ja maa tagastamisega. Ostueesõigusega on erastatud Kloostrimetsa tee 50 krunt, pindalaga 2740 m². Erastada on otsustatud Kloostrimetsa tee 48 krunt, pindalaga 4185 m² (ostu-müügi leping on sõlmimata). Taotlused maa ostueesõigusega erastamiseks on esitatud Kiviaia tee 12, 12a ja 14 kruntide kohta. Maakasutuse piiridest on välja arvatud alajaamade krundid, aadressidega Kiviaia tee 14e, pindalaga 31 m² ja Kloostrimetsa tee 44a, pindalaga 190 m². Senisest maakasutuse piirist on välja arvatud  Tallinna teederegistrisse kantud Kiviaia tee osa. Botaanikaaia maale jääb juurdepääsu tee Kloostrimetsa tee 44a, 44c, Kiviaia tee 12, 12a, 14 ja 14e kruntidele. Asjaõigusseaduse § 156 kohaselt on nimetatud kruntide omanikel õigus nõuda kokkuleppe sõlmimist maa omanikuga (servituudi seadmist). Täna kasutuses olev Kloostrimetsa tee 52 maatükk hõlmab 25 endist Väo mõisa kinnistut. Tallinna Maa-ameti vara tagastamise osakonna andmetel 5 endise kinnistu kohta tagastamise taotlused puuduvad, 11 endise kinnistu  kohta esitatud taotlused on lahendatud ja 9 endise kinnistu osas on tagastamise taotlused lahendamata.